MLRS/mapa_maltese huggingface dataset:
126/2018 MH soċjeta' attriċi quddiem il-Bord imsemmi kienu kollha jirrigwardaw materjal skambjat bejn il-partijiet matul is-snin u ċioe' l-iskritturi privati ta' bejniethom tal-21 ta' Mejju 2014 u tad-29 ta' Marzu 2016, il-prospett tal-bilanċ dovut bħala kera li kien mibgħut lis-soċjeta' konvenuta u li huwa datat 11 t'Ottubru 2017, l- ittri uffiċjali mibgħuta lis-soċjeta' konvenuta f'Diċembru 2015 u 2016 u l-ittra ta' terminazzjoni tal-kirja t'Ottubru 2017. B'hekk waqt is-sottomissjonijiet orali li saru mid-difensur tagħha fis-seduta tad-9 ta' Lulju 2018, s-soċjeta' konvenuta hija meqjusa li kienet f'qagħda li tikkummenta u tagħmel sottomissjonijiet dwarhom skont il-ħtieġa. 3. Għal dak li jirrigwarda equality of arms l-Qorti tqis li - i. il-każ kien appuntat għas-smiegħ għad-9 ta' Lulju 2018 u kull parti kellha l- opportunita' li tidher u tkun rappreżentata mid-difensur tagħha kif fil-fatt sar; ii. Huwa minnu li d-dritt li konvenut iressaq l-eċċezzjonijiet tiegħu mhuwhiex awtomatiku, iżda qabel ma tittieħed deċiżjoni jekk għandux jitħalla jressaq eċċezzjonijiet jew le, l-opportunita' raġjonevoli lill-konvenut li jinstema' mill- Bord mhijiex negata lilu. Anzi, l-konvenut mhux biss għandu ċ-ċans li jikkontesta l-proċeduri għal raġuni ta' irregolarità jew inapplikabilità permezz ta' nota (li fil-każ odjern lanqas biss saret) imma wkoll li jixhed u jagħmel sottomissjonijiet quddiem il-Bord. Jiġi osservat li sabiex jiġi ammess li jressaq difiża permezz ta' eċċezzjonijiet formali, kull ma jeħtieġlu jagħmel il- konvenut huwa li jissodisfa lill-Qorti li hu għandu oppożizzjoni valida fuq livell prima facie u kwindi prova minima u bażika. Tfakkar il-Qorti, jekk qatt hemm bżonn għal hekk, li dan il-livell mitlub huwa tant minimu li fis-sistema nostrana ċivili huwa tradott fil-kliem "mad-daqqa t'għajn". Huwa xejn aktar mill-istess livell mitlub biex il-Qorti teżamina talbiet ta' mandati kawtelatorji u revoki tagħhom, għalhekk 'l hinn mill-mertu propju. B'hekk din il-proċedura magħżula mil-leġislatur mhijiex tali li tinnewtralizza d-dritt ta' smiegħ xieraq 25
126/2018 MH għall-konvenut: a contrario. Dan kollu fil-fehma ta' din il-Qorti jilħaq bilanċ bejn id-dritt li jkun qed ifittex is-sid li jirriprendi lura l-fond mikri u d-dritt tal- inkwilin li jingħata l-opportunita' li jipproponi difiża valida fil-mertu. Iżda jekk nonostante din l-opportunita' il-konvenut lanqas fuq livell superfiċjali ma jirnexxielu jikkonvinċi lill-Bord li huwa għandu mqar difiża minimament valida xi jressaq ikun kontro-sens li l-proċeduri jitwalu inutilment u dan anke b'rispett għall-fergħa l-oħra tad-dritt għal smiegħ xieraq u ċioe' li s-smiegħ irid isir għeluq żmien raġjonevoli. iii. Il-fatt waħdu li dan il-proċess fejn il-Bord f'seduta waħda jiddeċiedi prima facie jekk hemmx punti ta' fatt jew ta' dritt li jimmeritaw difiża da parti tal- konvenut ma jtellifx fil-fehma tal-Qorti l-protezzjoni tal-Konvenzjoni lill- konvenut għax qabel ma tittieħed tali deċiżjoni l-opportunita' li l-konvenut isemma' leħnu kemm permezz ta' xhieda u anke ta' sottomissjonijiet waqt dik is-seduta hija disponibbli għalih. Jiġi enfasizzat li sabiex jiġi rispettat id-dritt ta' smiegħ xieraq tal-partijiet mhumhiex tant il-kwantita' jew it-tul tas-seduti li huwa determinanti imma l-opportunita' li kull parti tingħata biex iġġib 'il quddiem il-pożizzjoni tagħha fil-każ. Issa l-fatt li l-leġislatur jikkonċedi lill- Bord il-poter li jiffiltra d-difiża proposta mill-konvenut qabel jitħalla javvanza 'l quddiem dik l-istess difiża b'mod formali m'għandux għalhekk jitqies leżiv tal- prinċipju tal-equality of arms. iv. B'referenza għall-każ odjern il-Qorti tqis li l-isfond fattwali li rriżulta kien ta' sitwazzjoni fejn is-soċjeta' konvenuta għal snin sħaħ naqset milli tonora l- obbligi kuntrattwali tagħha fuq il-kirja tal-fabbrika, u li għalhekk anke fuq bażi prima facie l-miżien kien diġa' jxaqleb lejn is-soċjeta' attriċi. Imbagħad fl- opportunita' li kellha s-soċjeta' konvenuta li tagħmel sottomissjonijiet biex titħalla tiddefendi ruħha b'eċċezzjonijiet formali hija la kkontestat l-ammont u lanqas il-premessi tar-rikors ġuramentat (li del resto kienu kollha sostanzjati bi provi dokumentarji). L-unika sottomissjoni li għamlet biex titħalla tressaq l- 26
126/2018 MH eċċezzjonijiet formali kienet li "l-ħlasijiet rappreżentanti arretrati ta' kera ma sarux minħabba forza maġġuri, billi n-negozju li kellha l-kumpanija f'Dubai mar ħażin għaliex il-fabbrika inħarqet", asserzjoni li lanqas biss ġiet ippruvata almenu sal-grad prima facie kif osserva l-Bord fis-sentenza tiegħu. Mela ma kienx każ ta' inequality of arms għax bħalma s-soċjeta' attriċi ġabet il-provi dokumentarji biex issostni l-pożizzjoni tagħha, hekk is-soċjeta' konvenuta tħalliet tressaq argumenti biex tipprova turi li tista' tirribattihom. In-nuqqas ta' suċċess f'dan it-tentattiv mogħti mill-liġi lis-soċjeta' konvenuta huwa dovut biss għall-fatt li ebda ħjiel ta' difiża valida ma ġie muri a sodisfazzjon tal-Bord u mhux għax ma ġewx rispettati d-drittijiet fundamentali tagħha. v. Ma jridx jintesa wkoll il-fatt li d-deċiżjoni tal-Bord hija wkoll miftuħa għall- iskrutinju tal-Qorti tal-Appell permezz ta' appell li jista' jsir fi żmien għoxrin jum. Għalhekk il-liġi tipprovdi livell ieħor ta' skrutinju a benefiċċju tal- konvenut, id-doppjo ezami. vi. In fine l-Qorti tisħaq li l-proċeduri kostituzzjonali m'għandhomx iservu ta' paraventu għal min irid jevadi l-obbligi tiegħu jew jirbaħ il-benefiċċju taż- żmien, bħal ma sfortunatament qiegħed jiġri ta' spiss dan l-aħħar f'diversi lanjanzi kostituzzjonali mressqa, u b'hekk jitwalu l-proċeduri għalxejn iżda biss sabiex jassikuraw li d-drittijiet fundamentali tal-individu ma ġewx preġudikati. Din hija l-vera intenzzjoni tagħhom! Fid-dawl tas-suespost ebda ksur tad-drittijiet fundamentali tas-soċjeta' konvenuta ma jirriżulta li seħħ.
Għal dawn il-motivi l-Qorti twieġeb għall-kwistjoni kostituzzjonali riferuta lilha mill-Qorti tal-Appell (Sede Inferjuri) fid-digriet tagħha tal-14 ta' Diċembru 2018 u ssib li għar-raġunijiet kollha msemmija fis-sentenza tal- lum l-artikolu 16A tal-Kap 69 tal-Liġijiet ta' Malta ma jiksirx id-dritt 27
126/2018 MH fundamentali ta' smiegħ xieraq tas-soċjeta' konvenuta kif protett bl- artikolu 39 (2) tal-Kostituzzjoni u l-artikolu 6 tal-Konvenzjoni.
Għalhekk tordna lir-Registratur sabiex jirrimanda l-atti lura lill-Qorti Riferenti sabiex tkompli bis-smiegħ tal-appell fil-mertu.
Onor. Dr. Miriam Hayman LL.D. Imħallef
Victor Deguara Dep. Reġ.
28_02_2020-10_2020-120808
QORTI ĊIVILI PRIM'AWLA
ONOR. IMĦALLEF ROBERT G. MANGION
ILLUM, 28 TA' FRAR 2020
Rik. Nru.10/20 RGM
Rikors għall-Ħruġ ta' Mandat ta' Inibizzjoni Numru 10/2020 fl-ismijiet:
Joseph Mercieca u Noel Mercieca eżercenti n-negozju taħt l-isem 'Ġelat Mezzan' Vs Patrick Debono u martu Ruth Debono
Rat ir-rikors ta' Joseph Mercieca et tas-6 ta' Jannar 2020 li permezz tiegħu qed jintalab li l-intimati jiġu inibiti milli jbiegħu, ineħħu, jittrasferixxu jew jiddisponu inter vivos sew b'titolu oneruż jew gratuwitu xi proprjueta' u b'mod partikolari nofs indiviż tal-fond 40 Triq il-Fdalijiet Preistoriċi, Mosta "... u dan stante li huma debituri versu r-rikorrent fis-somma ta' disgħa u għoxrin elf, u 1
tnejn u tmenin ċenteżmu €29,082) li l-intimat Patrick Debono approprja ruħu indebitament meta kien fl-impieg tiegħu mar-rikorrent".
Rat id-digriet tagħha tas-6 ta' Jannar 2020 li permezz tiegħu laqgħet provvizorjament it-talba pendenti l-eżitu tar-rikors u appuntat ir-rikors għas- smiegħ għad-9 ta' Jannar 2020.
Rat ir-risposta tal-intimat Patrick Debono tad-9 ta' Jannar 2020 li permezz tagħha għar-raġunijiet hemm mogħtija qed jopponi għall-ħruġ ta' mandat ta' inibizzjoni kontra tiegħu fejn fost l-oħrajn jiddikjara illi l-allegazzjoni tar- rikorrenti fil-konfront tiegħu tammonta għal kalunja u li ser jippreżenta kwerela dwarħa.
Rat illi l-intimata Ruth Debono tat ruhha b'notifikata bir-rikors promotur waqt l- udjenza tat-30 ta' Jannar 2020.
Rat ir-risposta tal-intimata Ruth Debono tal-4 ta' Frar 2020 li permezz tagħha għar-raġunijiet hemm mogħtija qed topponi għal ħruġ ta' mandat ta' inibizzjoni kontra tagħha. Fost ir-raġunijiet imressqa minnha hemm illi ġialadarba l- allegazzjoni tar-rikorrenti hija li l-intimat l-ieħor approprja ruħu mill-ammont indikat fir-rikors, tali allegazzjoni qed tirreferi għal reat kriminali bil- konsegwenza li hi m'għandiex responsabbilta' ċivili fir-rigward.
Rat li r-rikors tħalla għall-provvediment kamerali.
Rat l-atti;
Ikkonsidrat;
Illi fir-rigward tal-intimat Patrick Debono ftit hemm x'jiġi kkonsidrat. Ir- rikorrenti qed jallegaw illi fiż-żmien li Debono kien impjegat magħhom huwa approprja ruħu minn somma flus ammontanti għal aktar minn disgħa u għoxrin elf ewro u li għalhekk qed jitolbu li jikkawtelaw tali pretensjoni permezz tal- 2
mandat ta' inibizzjoni mitlub. Fir-risposta tiegħu Patrick Debono jiċħad dak allegat mir-rikorrenti fil-konfront tiegħu. Appena huwa neċessarju jiġi senjalat illi dawn il-proċeduri ma huma ser jiddeċiedu xejn dwar il-mertu tal-vertenza imma biss jekk ir-rikorrenti għandhomx pretensjonijiet x'jikkawtelaw. Il- kwistjoni jekk Patrick Debono approprjax ruħu minn fond tar-rikorrenti ser tiġi deċiża mhux f'dawn il-proċeduri iżda fil-kawża fil-mertu.
Illi fir-rigward tal-intimata Ruth Debono is-sitwazzjoni hija differenti. Ir- rikorrenti stess jiddikjaraw fir-rikors tagħhom illi l-pretensjoni tagħhom hija msejsa fuq l-allegazzjoni li Patrick Debono approprja ruħu minn flus li jappartjenu lir-rikorrenti u dan waqt li kien impjegat tagħhom. L-allegazzjoni tar-rikorrenti hija li l-intimat Patrick Debono ħa dawn il-flus billi kkommetta reat kriminali.
Il-liġi tipprovdi illi konjuġi fi żwieġ ma tagħmilx tajjeb bil-beni tagħha jew b'sehemha mill-komunjoni tal-akkwisti dwar debiti naxxenti minn reati kriminali kommessi mill-konjuġi l-ieħor. Artikolu 1327 (f) tal-Kap. 16 jipprovdi illi fost 'id-djun li jmorru fuq il-kommunjoni tal-akkwisti hemm kull dejn jew indennizz dovut bħala rimedju ċivili minn xi waħda mill-partijiet fiż-żwieġ meta dak l- indennizz ma jkunx dovut bħala rimedju ċivili dwar reat li jkun sar bir-rieda." (sottolinear tal-Qorti). (Ara. Joanne Cassar vs Joseph St John et deċiza mill- Qorti tal-Appell fis-26 ta' Mejju 2017)
Artikolu 1329: "(1) Bla ħsara għad-disposizzjonijiet li ġejjin ta' dan l-artikolu, il-kredituri ta' parti fiż-żwieġ għal djun li ma tbatihomx il-komunjoni ta' l-akkwisti, sew jekk iddejn ikun sar qabel iż-żwieġ jew wara, jistgħu, meta dawk il-kredituri ma jkunux jistgħu jissodisfaw it-talba tagħhom kontra l-beni parafernali ta' dik il- parti, jinforzaw it-talba tagħhom in subsidium kontra l-beni li jkunu parti mill- komunjoni ta' l-akkwisti iżda biss sal-valur li dik il-parti jkollha mill-komunjoni ta' l-akkwisti."
Artikolu 1330 "Meta l-beni tal-komunjoni ta' l-akkwisti ma jkunux biżżejjed biex jitħallsu d- djun li jkunu piż fuqhom, il-kredituri ta' dik il-komunjoni jistgħu jinforzaw it- talba tagħhom in subsidium kontra l-beni parafernali tal-miżżewġin: "Iżda meta - "(a) id-dejn jew indennizz ikun dovut bħala rimedju ċivili dwar reat magħmul bir-rieda minn xi waħda mill-partijiet fiż-żwieġ; jew "(b) id-dejn jinħoloq mill- eżerċizzju ta' sengħa, negozju jew professjoni kif imsemmi fl-artikolu 1324; "il- kredituri ma jistgħux jinfurzaw it-talba tagħhom kontra l-beni parafernali tal- parti miżżewġa li ma tkunx hi li minħabba fiha nħolqot it-talba, iżda jistgħu f'dawn il-każijiet jinfurzaw it-talba tagħhom sal-limitu ta' kull parti li tibqa' ma titħallasx mill-beni tal-komunjoni ta' l-akkwisti, kontra l-beni parafernali tal- parti li minħabba fiha nħolqot it-talba."
Kif irriteniet il-Qorti tal-Appell fis-sentenza tagħha tas-26 ta' Ġunju 2015 fl- ismijiet MIB Insurance Brokers (Malta) Limited nomine vs Maria Camilleri et:
"Li rridu naraw għalhekk huwa l-ewwelnett jekk dak li qegħdin ifittxu l-atturi huwiex "rimedju ċivili dwar reat li jkun sar bir-rieda". Jekk iva, il-konvenuta ma tweġibx b'sehemha mill-komunjoni tal-akkwisti u bil-beni parafernali tagħha, iżda twieġeb jekk hi kellha sehem f'dak ir-reat.
Huwa evidenti għall-Qorti illi fi klimhom stess ma jirriżultax prima facie li r- rikorrenti għandhom xi jedd x'jipprotegu fil-konfront tal-intimata Ruth Debono. Għalhekk it-talba tagħhom fil-konfront tal-intimata Ruth Debono qed tiġi riġettata.
Għal dawn il-motivi, filwaqt li tilqa' t-talba fil-konfront tal-intimat Patrick Debono, tiċħadha fil-konfront tal-intimata Ruth Debono.
Għaldaqstant tordna l-ħruġ tal-mandat ta' inibizzjoni kif mitlub fil-konfront biss tal-intimat Patrick Debono.
Tirrevoka contrario imperio safejn biss jolqot lill-intimata Ruth Debono d- digriet provvizorju tagħha tas-6 ta' Jannar 2020.
Tordna n-notifiki skond il-liġi.
Bl-ispejjeż riżervati għas-sentenza fil-kawża fil-mertu.
Onor. Robert G. Mangion Imħallef
Lydia Ellul Deputat Reġistratur
SENTENZA TAL-QORTI ĠENERALI (Ir-Raba’ Awla)
11 ta’ Settembru 2018 (*)
“Dumping – Importazzjonijiet ta’ madum taċ-ċeramika li joriġina miċ-Ċina – Artikolu 11(3) u (5), u l-Artikolu 17 tar-Regolament (KE) Nru 1225/2009 [li saru l-Artikolu 11(3) u (5), u l-Artikolu 17 tar-Regolament (UE) 2016/1036] – Ċaħda ta’ talba għal eżami mill-ġdid intermedju parzjali, limitata għad-dumping, tad-dazju antidumping definittiv stabbilit bir-Regolament ta’ Implimentazzjoni (UE) Nru 917/2011 – Bdil fit-tul ta’ ċirkustanzi – Teħid ta’ kampjuni – Eżami individwali – Nuqqas ta’ koperazzjoni fl-investigazzjoni li wassal għall-adozzjoni tal-miżuri definittivi”
Fil-Kawża T-654/16,
Foshan Lihua Ceramic Co.
Ltd, stabbilita f’Foshan City (iċ-Ċina), irrappreżentata minn B.
Spinoit u D.
Philippe, avukati,
rikorrenti,
vs
Il-Kummissjoni Ewropea, irrappreżentata minn M.
França, T.
Maxian Rusche, N.
Kuplewatzky u A.
Demeneix, bħala aġenti,
konvenuta,
li għandha bħala suġġett talba bbażata fuq l-Artikolu 263 TFUE u intiża għall-annullament tad-Deċiżjoni ta’ Implimentazzjoni C(2016) 4259 tal-Kummissjoni tal-11 ta’ Lulju 2016 li tiċħad talba għal eżami mill-ġdid intermedju parzjali, limitat għal kwistjonijiet ta’ dumping, f’dak li jirrigwarda l-miżuri antidumping definittivi stabbiliti bir-Regolament ta’ Implimentazzjoni tal-Kunsill (UE) Nru 917/2011 tat-12 ta’ Settembru 2011 fuq l-importazzjonijiet tal-madum taċ-ċeramika li joriġina fir-Repubblika Popolari taċ-Ċina,
IL-QORTI ĠENERALI (Ir-Raba’ Awla),
komposta minn H.
Kanninen, President tal-Awla, J.
Schwarcz (Relatur) u C.
Iliopoulos, Imħallfin,
Reġistratur: C.
Heeren, Amministratur,
wara li rat il-fażi bil-miktub tal-proċedura u wara s-seduta tat-28 ta’ Novembru 2017,
tagħti l-preżenti
Sentenza
Il-fatti li wasslu għall-kawża
1        Ir-rikorrenti, Foshan Lihua Ceramic Co.
Ltd, stabbilita f’Foshan (iċ-Ċina), hija produttur ta’ madum taċ-ċeramika.
2        Fit-12 ta’ Settembru 2011, il-Kunsill tal-Unjoni Ewropea adotta r-Regolament ta’ Implimentazzjoni (UE) Nru 917/2011 li jimponi dazju antidumping definittiv u jiġbor b’mod definittiv id-dazju provviżorju impost fuq l-importazzjonijiet tal-madum taċ-ċeramika li joriġina fir-Repubblika Popolari taċ-Ċina (ĠU 2011, L 238, p. 1, iktar ’il quddiem ir-“Regolament Definittiv”).
Ir-rati ta’ dazju antidumping ġew ibbażati fuq il-marġni ta’ dumping stabbiliti mill-investigazzjoni peress li kienu iżjed baxxi mill-marġni ta’ ħsara.
3        Fil-kuntest tal-investigazzjoni li wasslet għall-istabbiliment ta’ dawn il-miżuri definittivi, il-Kummissjoni Ewropea użat it-teħid ta’ kampjuni, skont l-Artikolu 17 tar-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (ĠU 2009, L 343, p. 51), kif emendat l-aħħar bir-Regolament (UE) Nru 37/2014 tal-Parlament Ewropew u tal-Kunsill tal-15 ta’ Jannar 2014 (ĠU 2014, L 18, p. 1) (iktar ’il quddiem ir-“Regolament Bażiku”) (issostitwit bir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU 2016, L 176, p. 21)).
Il-produtturi-esportaturi meħuda bħala kampjuni, li bbenefikaw minn trattament individwali, skont l-Artikolu 9(5) tar-Regolament Bażiku (li sar l-Artikolu 9(5) tar-Regolament 2016/1036), ġew suġġetti għal rati individwali ta’ dazji antidumping.
Il-produtturi-esportaturi li kkoperaw fl-investigazzjoni, iżda li ma ġewx inklużi fil-kampjun, kif ukoll produttur-esportatur li ġie inkluż fil-kampjun, iżda li ma bbenefikax minn trattament individwali, ġew suġġetti għal rata ta’ dazji antidumping ikkalkolata, skont l-Artikolu 9(6) tar-Regolament Bażiku (li sar l-Artikolu 9(6) tar-Regolament 2016/1036), bħala l-medja ponderata tal-marġni ta’ dumping tal-produtturi-esportaturi inklużi fil-kampjun, jiġifieri 30.6 %.
Tmien produtturi-esportaturi li kkoperaw ressqu talbiet għal eżami individwali, abbażi tal-Artikolu 17(3) tar-Regolament Bażiku (li sar l-Artikolu 17(3) tar-Regolament 2016/1036).
Ġie deċiż li jsir eżami individwali biss għal wieħed minn dawn il-produtturi-esportaturi, għaliex dan ma kienx jikkomplika b’mod indebitu l-kompitu tal-Kummissjoni.
Dan il-produttur-esportatur kien, bil-kbir, l-iktar produttur-esportatur importanti mit-tmienja li talbu eżami individwali.
Madankollu, wara n-notifika tad-deċiżjonijiet finali, irriżulta li dan il-produttur-esportatur ma kienx ipprovda ċerta informazzjoni neċessarja, għalkemm id-deċiżjonijiet dwar dan il-produttur-esportatur ġew ibbażati fuq il-fatti disponibbli, abbażi tal-Artikolu 18 tar-Regolament Bażiku (li sar Artikolu 18 tar-Regolament 2016/1036).
L-imsemmi produttur-esportatur kif ukoll il-produtturi-esportaturi li ma kkoperawx fl-investigazzjoni ġew suġġetti għal rati ta’ dazju antidumping stabbiliti bl-użu tal-ogħla marġni ta’ dumping ikkonstatati għal prodott rappreżentattiv ta’ produttur-esportatur li kkopera, jiġifieri 69.7 %.
4        Ir-rikorrenti ma pparteċipatx fil-proċedura amministrattiva li wasslet għall-adozzjoni tar-Regolament Definittiv, tant li isimha ma jidhirx fl-Anness I tar-Regolament Definittiv.
Għaldaqstant l-importazzjonijiet tagħha tal-prodott ikkonċernat huma suġġetti għal rata ta’ 69.7 %.
5        Permezz ta’ ittra tas-7 ta’ Settembru 2013, ir-rikorrenti talbet lill-Kummissjoni twettaq eżami mill-ġdid intermedju parzjali, limitat għad-dumping, abbażi tal-Artikolu 11(3) tar-Regolament Bażiku (li sar l-Artikolu 11(3) tar-Regolament 2016/1036).
Din it-talba kienet immotivata, minn naħa, mill-implimentazzjoni, mir-rikorrenti, ta’ sistema ġdida ta’ distribuzzjoni permezz ta’ impriża marbuta, u min-naħa l-oħra, bl-introduzzjoni ta’ tip ġdid ta’ prodott li ma kienx jeżisti matul il-perijodu ta’ bejn l-1 ta’ April 2009 u l-31 ta’ Marzu 2010 (iktar ’il quddiem il-“perijodu ta’ investigazzjoni”).
Fit-talba tagħha għal eżami mill-ġdid ir-rikorrenti indikat li hija ma kinitx ipparteċipat fl-investigazzjoni inizjali, peress li hija ma kinitx taf id-destinazzjoni finali tal-prodotti tagħha li hija kienet tbigħ biss, matul il-perijodu ta’ investigazzjoni, lil kumpannija kummerċjali Ċiniża.
Peress li hija sostniet li ma kinitx esportat il-prodott ikkonċernat lejn l-Unjoni Ewropea matul il-perijodu ta’ investigazzjoni, id-dipartimenti tal-Kummissjoni ġibdu l-attenzjoni tar-rikorrenti dwar il-fatt li, jekk din l-allegazzjoni kienet korretta, il-metodu legali xieraq biex tibbenefika mir-rata ta’ dazju ta’ 30.6 % kien li titlob li tingħata l-istatus ta’ produttur-esportatur ġdid, b’mod konformi mal-Artikolu 3 tar-Regolament Definittiv.
Din id-dispożizzjoni tipprevedi dan li ġej:
“Fejn kwalunkwe produttur [Ċiniż] jipprovdi evidenza biżżejjed lill-Kummissjoni li ma esportax il-merkanzija deskritta fl-Artikolu 1(1) li toriġina [miċ-Ċina] waqt il-perjodu tal-investigazzjoni (mill-1 ta’ April 2009 sal-31 ta’ Marzu 2010), li mhuwiex relatat ma’ esportatur jew produttur soġġett għall-miżuri imposti minn dan ir-Regolament u li jew effettivament esporta l-merkanzija kkonċernata jew daħal f’obbligu kuntrattwali irrevokabbli li jesporta kwantità sinifikanti lejn l-Unjoni wara li jkun spicċa l-perjodu tal-investigazzjoni, il-Kunsill, waqt li jaġixxi b’maġġoranza sempliċi fuq proposta magħmula mill-Kummissjoni, wara li jikkonsulta l-Kumitat Konsultattiv, jista’ jemenda l-Artikolu 1(2) sabiex jattribwixxi lil dak il-produttur id-dazju applikabbli għall-produtturi li qegħdin jikkoperaw li mhumiex fil-kampjun, jiġifieri 30.6 %”.
6        Wara skambju ta’ ittri mal-Kummissjoni, ir-rikorrenti talbet, permezz ta’ ittra tal-10 ta’ Frar 2015, is-sospensjoni tat-trattament tat-talba tagħha għal eżami mill-ġdid intermedju abbażi tal-Artikolu 11(3) tar-Regolament Bażiku sabiex ma jkunx hemm dewmien fir-rigward tat-talba tagħha għall-ksib ta’ status ta’ produttur-esportatur ġdid li hija kienet ressqet fil-kuntest ta’ dan l-iskambju.
7        Fit-28 ta’ Jannar 2016, ir-rikorrenti talbet lill-Kummissjoni tkompli bit-trattament tat-talba tagħha għal eżami mill-ġdid intermedju.
Fit-13 ta’ April 2016, il-Kummissjoni bagħtet lir-rikorrenti dokument ta’ informazzjoni ġenerali, li l-għan tiegħu kien li jirriproduċi l-fatti u l-kunsiderazzjonijiet essenzjali li fuq il-bażi tagħhom il-Kummissjoni kien beħsiebha tiċħad din it-talba.
Permezz ta’ deċiżjoni tal-15 ta’ April 2016, il-Kummissjoni ċaħdet it-talba għall-istatus ta’ produttur-esportatur ġdid.
Hija qieset, fost l-oħrajn, li mill-investigazzjoni ma setax jiġi stabbilit li r-rikorrenti ma kinitx esportat lejn l-Unjoni l-prodott ikkonċernat li joriġina miċ-Ċina matul il-perijodu ta’ investigazzjoni u li hija ma kinitx marbuta ma esportatur jew ma produttur suġġett għal miżuri stabbiliti mir-Regolament Definittiv.
Ir-rikorrenti kkontestat din id-deċiżjoni fil-kawża Foshan Lihua Ceramic vs Il-Kummissjoni (T‑310/16).
Ir-rikorrenti rrispondiet għad-dokument ta’ informazzjoni Ġenerali fit-22 ta’ April 2016.
Hija qieset, b’mod partikolari, li l-evalwazzjoni tal-Kummissjoni kienet ivvizzjata minn żball ta’ liġi sa fejn hija rrifjutat li tiftaħ investigazzjoni ta’ eżami mill-ġdid provviżorju, minħabba li r-rikorrenti ma kinitx tifforma parti mill-kampjun.
8        Permezz ta’ deċiżjoni tal-11 ta’ Lulju 2016, il-Kummissjoni ċaħdet it-talba għal eżami mill-ġdid intermedju tar-rikorrenti (iktar ’il quddiem id-“daċiżjoni kkontestata”).
Fil-premessa 8 ta’ din id-deċiżjoni, il-Kummissjoni indikat:
“Kif spjegat fil-punt 8 tad-dokument ta’ informazzjoni ġenerali, il-Kummissjoni użat it-teħid ta’ kampjuni fil-kuntest tal-investigazzjoni oriġinali.
Għal din ir-raġuni hija eżaminat is-sitwazzjoni ta’ numru limitat ta’ produtturi-esportaturi li ntgħażlu biex jifformaw parti mill-kampjun, li fih ir-rikorrenti ma ġietx inkluża.
Peress li l-miżuri fis-seħħ huma bbażati fuq l-eżami tal-kumpanniji inklużi fil-kampjun, allegazzjoni bbażata fuq il-bdil ta’ ċirkustanzi fis-sens tal-Artikolu 11(3) tar-Regolament Bażiku għandha tkun tirrigwarda lill-istess kumpanniji inklużi fil-kampjun, jew fuq bidliet li jaffettwaw lill-produtturi-esportaturi kollha f’dan il-pajjiż.
Peress li l-bdil ta’ ċirkustanzi invokata mir-rikorrenti tikkonċerna biss is-sitwazzjoni tagħha u mhux dik tal-kumpanniji inklużi fil-kampjun jew dik tal-produtturi-esportaturi kollha [fiċ-Ċina], dan il-bdil huwa irrilievanti fil-kuntest ta’ talba abbażi tal-Artikolu 11(3) tar-Regolament Bażiku.
Fil-fatt, l-investigazzjoni oriġinali ma stabbilietx marġni ta’ dumping individwali għar-rikorrenti, minħabba li r-rikorrenti ma talbitx it-trattament individwali.
Ir-rikorrenti ma tistax tinvoka l-Artikolu 11(3) tar-Regolament Bażiku sabiex issa tikseb marġni ta’ dumping individwali.
Jekk ikun mod ieħor, il-possibbiltà ta’ teħid ta’ kampjuni jiġi mċaħħad mill-effettivtà tiegħu.
Jekk il-marġni ta’ dumping individwali tagħha huwa inqas mill-miżura li għaliha huma suġġetti l-esportazzjonijiet tagħha abbażi tal-kampjun, l-importaturi tagħha jistgħu jitolbu l-ħlas lura abbażi tal-Artikolu 11(8) tar-Regolament Bażiku (li sar l-Artikolu 11(8) tar-Regolament 2016/1036).
Huwa għal din ir-raġuni li t-talba tar-rikorrenti […] hija miċħuda.”
Il-proċedura u t-talbiet tal-partijiet
9        Permezz ta’ rikors ippreżentat fir-Reġistru tal-Qorti Ġenerali fit-13 ta’ Settembru 2016, ir-rikorrenti ppreżentat dan ir-rikors.
10      Fis-7 ta’ Diċembru 2016, fir-replika dwar il-kawża Foshan Lihua Ceramic vs Il-Kummissjoni (T‑310/16), hija talbet li l-kawża tal-aħħar tiġi magħquda mal-kawża preżenti.